S-320/2021

Mál þetta, sem dómtekið var í dag, var höfðað með ákæru, útgefinni af lögreglustjóranum á höfuðborgarsvæðinu 19. janúar 2021, á hendur Þ-kvk-þgf G-kvk-þgf J-kvk-þgf, kt. [...], [...], Reykjavík, fyrir eftirtalin brot:

1. Þjófnað með því að hafa, fimmtudaginn 19. mars 2020, stolið vörum að verðmæti 29.619 krónur úr verslun BYKO, Breidd, að Skemmuvegi 4 í Kópavogi.

Telst brot þetta varða við 1. mgr. 244. gr. almennra hegningarlaga nr. 19/1940.

2. Umferðar- og fíkniefnalagabrot með því að hafa, þriðjudaginn 7. apríl 2020, ekið bifreiðinni [...], án þess að hafa ökuskírteini meðferðis og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði ákærðu mældist amfetamín 495 ng/ml, demoxepam 530 ng/ml, desmetýlklórdíazepoxíð 730 ng/ml, klórdíazepoxíð 210 ng/ml, MDMA 150 ng/ml og nordíazepam 64 ng/ml) út af bifreiðastæði eldsneytisstöðvarinnar Olís, að Álfheimum í Reykjavík, og ekið um ýmsar götur þar í kring og aftur til baka þar sem ákærða stöðvaði aksturinn. Við öryggisleit á ákærðu fann lögregla 6,75 grömm af amfetamíni og 0,42 grömm af ecstasy í vörslum hennar og lagði hald á.

Telst brot þetta varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

3. Nytjastuld og umferðarlagabrot með því að hafa, sunnudaginn 13. september 2020, tekið bifreiðina [...] heimildarlaust við Laugaveg 77 í Reykjavík og ekið henni á brott, óhæf um að stjórna henni örugglega vegna áhrifa slævandi lyfja og ávana- og fíkniefna (í blóði ákærðu mældist amfetamín 105 ng/ml, desmetýlklórdíazepoxíð 420 ng/ml, díazepam 43 ng/ml og klórdíazepoxíð 740 ng/ml) niður göngugötu Laugavegs, ógætilega og án þess að sýna gangandi vegfarendum sérstaka tillitssemi, upp Klapparstíg til suðurs, án þess að hlýða fyrirmælum lögreglu um að stöðva aksturinn, en ákærða ók bifreiðinni áfram inn Grettisgötu til vesturs gegn einstefnu og án þess að gefa stefnumerki, og þaðan upp Vegamótastíg til suðurs gegn einstefnu og án þess að gefa stefnumerki, upp Skólavörðustíg til austurs án þess að gefa stefnumerki og ekið bifreiðinni áfram ógætilega og með vítaverðum hætti og án tillits til öryggis annarra og án þess að gefa aðvífandi umferð gaum, þannig að hætta skapaðist fyrir aðra, því næst ekið bifreiðinni til vinstri inn á Njarðargötu til norðurs og inn á Frakkastíg, ógætilega og án þess að hægja á akstri yfir gangbraut við Tækniskólann í Reykjavík og áfram niður Frakkastíg eftir miðjum vegi og síðar yfir á akrein fyrir umferð úr gagnstæðri átt, ógætilega og með vítaverðum hætti og án tillits til öryggis annarra og án þess að gefa aðvífandi umferð gaum, þannig að hætta skapaðist fyrir aðra, þar sem ákærða stöðvaði loks aksturinn á gangstétt vestan megin við gatnamót Frakkastíg/Kárastíg í Reykjavík, þaðan sem ákærða hljóp á brott af vettvangi, án þess að hlýða fyrirmælum lögreglu um að stöðva för sína.

Telst brot þetta varða við 1. mgr. 259. gr. almennra hegningarlaga nr. 19/1940, 3. mgr. 7. gr., 3. mgr. 10. gr. 2. mgr. 20. gr., 2. mgr. 26. gr., 2. mgr. 27. gr., 3. mgr. 33. gr., 1., sbr. a., d. og k. liðir 2. mgr. 36. gr., 1., sbr. 2. mgr. 48. gr., 1., sbr. 2. mgr. 50. gr. og 3. mgr. 91. gr., sbr. 1. mgr. 95. gr. umferðarlaga nr. 77/2019 og 19. gr., sbr. 1. mgr. 15. gr., sbr. 44. gr. lögreglulaga nr. 90/1996.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 1. mgr. 101. gr. umferðarlaga nr. 77/2019. Jafnframt er krafist upptöku á 6,75 grömm af amfetamíni og 0,42 grömm af ecstasy sem lögregla lagði hald á, sbr. heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Ákærða sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærða er fædd [...]. Samkvæmt framlögðu sakavottorði, 13. janúar 2021, gekkst ákærða undir lögreglustjórasátt 23. janúar 2019 fyrir vörslur á fíkniefnum og hefur hún ekki sætt refsingu fyrir önnur brot.

Með hliðsjón af sakarefni málsins og 77. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærða svipt ökurétti í 21 mánuð frá birtingu dóms þessa að telja.

Með vísan til lagaákvæða í ákæru sæti ákærða upptöku á 6,75 grömmum af amfetamíni og 0,42 grömmum af ecstasy, sem lögregla lagði hald á við rannsókn málsins.

Ákærða greiði 342.651 krónur í sakarkostnað.

Af hálfu ákæruvaldsins flutti málið S-kvk-nf H. B-x-x aðstoðarsaksóknari fyrir L-kvk-þf Á-kvk-þf.

A-kvk-nf S-kvk-nf aðstoðarmaður dómara kveður upp dóm þennan.

Dómsorð:

Ákærða, Þ-kvk-nf G-kvk-nf J-kvk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærða almennt skilorð 57. gr. laga nr. 19/1940.

Ákærða er svipt ökurétti í 21 mánuð frá birtingu dómsins að telja.

Ákærða sæti upptöku á 6,75 grömmum af amfetamíni og 0,42 grömmum af ecstasy.

Ákærða greiði 342.651 krónur í sakarkostnað.

A-kvk-nf S-kvk-nf